1981-ம் ஆண்டு நடந்த தேர்தலில் அமேதி நாடாளுமன்ற மக்களவை தொகுதியில் பெருவாரியான வாக்குகள் வித்தியாசத்தில் ராஜீவ் காந்தி அமோக வெற்றி பெற்றார். அதன் பிறகு ஆகஸ்ட் 17, 1981-ல் நாடாளுமன்ற மக்களவை உறுப்பினராக அவர் பதவிப்பிரமானம் செய்துக்கொள்ள, தனது முதல் பேச்சை அவர் மார்ச் 11, 1982-ல் மக்களவையில் வழங்கினார். பின் 1982-ல் நடந்த ஆசிய கோப்பை போட்டியில் தனது பங்கு இருக்கும் வண்ணம் செயலாற்றினார். அவரது பேச்சுக்கள் மற்றும் அவரின் செயலாற்றும் திறமைகள் காங்., கட்சிக்கு பெரும் செல்வாக்கை ஏற்படுத்தி கொடுக்க, பிப்ரவரி 3, 1983-ல் அகில இந்திய காங்., கட்சியின் பொதுச்செயலாளராக ராஜீவ் காந்தி நியமிக்கப்பட்டார். அதன் பிறகு நடந்த அருனாச்சல பிரதேசம், பீஹார், ஹிமாச்சல பிரதேசம் மற்றும் நாகாலாந்து சட்டமன்ற தேர்தல்களுக்கான முழு தலைமை பொறுப்பை அவர் ஏற்றுக்கொண்டு செயலாற்றினார். இவரின் உத்வேகத்தை கண்ட இந்திரா காந்தி, மூத்த தலைவர்களுடன் ஆலோசித்து இளைஞர் காங்., அமைப்பை நிர்வகிக்கும் பொறுப்பையும் ராஜீவ் காந்திக்கே வழங்கினார். அரசியலுக்கே வரும் எண்ணம் இல்லாத ராஜீவ் காந்தி, அரசியலில் கலக்கிக்கொண்டிருந்த நேரத்தில் தான் நாட்டையே ஒரு துயரச்சம்பவம் உலுக்கியது. ஆம், அக்டோபர் 31, 1984-ம் ஆண்டு தன் பாதுகாப்பு அதிகாரி ஒருவராலேயே சுட்டுக்கொள்ளப்பட்டார் இந்திரா காந்தி. நாட்டில் மிகப்பெரிய கலவரம் ஏற்பட இது காரணமாக அமைந்துவிட்டது. நம் தமிழகத்திலோ இந்த துயரத்தை அப்போதைய முதலமைச்சரான எம்.ஜி.ராமசந்திரன் அவர்கள் தலைமையிலான அரசு, மத்திய அரசுடன் இணைந்து கடைபிடித்தது. இந்திரா காந்தியின் மறைவுக்கு தமிழக அரசு சார்பில் அஞ்சலி செலுத்தப்பட்டது. இந்த மறைவு, எம்.ஜி.ஆர் - ராஜீவ் காந்தி இடையேயும், ஜெயலலிதா - ராஜீவ் காந்தி இடையேயும் ஒரு நல்ல நட்பை ஏற்படுத்திக்கொடுத்தது. காங்., கொள்கைகள் மீது அதிக நாட்டம் கொண்டவராக இருந்த எம்.ஜி.ஆர் அவர்கள், நாட்டில் கொண்டுவரப்பட்ட அவசர கால நடைமுறைக்கு கூட பகிரங்கமாக ஆதரவு கொடுத்தார் என்றால் அது இந்திராவின் மீது அவர் வைத்திருந்த நம்பிக்கையே காரணமாக இருந்தது.